ปลัดสำนักนายกรัฐมนตรี ลงพื้นที่ด่านตรวจรถควันดำ บริเวณหน้าสถานีขนส่งผู้โดยสารหมอชิต 2 พบเกินค่ามาตรฐานหลายคัน
นายธีรภัทร ประยูรสิทธิ ปลัดสำนักนายกรัฐมนตรี ในฐานะประธานคณะอนุกรรมการศูนย์แก้ไขปัญหามลพิษทางอากาศ กล่าวภายหลังลงพื้นที่ด่านตรวจรถควันดำ บริเวณสถานีขนส่งผู้โดยสารหมอชิต 2 ว่า เนื่องจากนโยบายของรัฐบาล ที่ต้องการลดแหล่งกำเนิดของมลพิษอันเป็นต้นเหตุให้เกิดปัญหาฝุ่น PM 2.5 ทั้งมลพิษด้านการจราจร ด้านการก่อสร้าง ด้านอุตสาหกรรมต่างๆ รวมทั้งการเผาในที่โล่งและไฟป่า ซึ่งขณะนี้ได้เข้มงวดเพิ่มมากขึ้นในทุกจุดทั่วประเทศ ขณะเดียวกัน ได้รับข้อมูลจากกรมการขนส่งทางบก ซึ่งดำเนินการตรวจวัดรถควันดำมาแล้วกว่าแสนคัน ตั้งแต่เดือนตุลาคม 2563 พบว่า มีรถควันดำเกินค่ามาตรฐานและถูกสั่งห้ามใช้แล้วจำนวน 998 คัน โดยวันนี้ จากการลงพื้นที่ร่วมกับเจ้าหน้าที่ประจำจุดตรวจ พบรถที่มีปัญหาถูกสั่งห้ามใช้งานแล้ว จำนวน 1 คัน และทำการแจ้งเตือนอีกหลายคันที่เข้าข่ายเกินค่ามาตรฐาน พร้อมย้ำว่า หลังจากนี้เจ้าหน้าที่จะทำการตรวจอย่างเข้มงวดมากขึ้น ขอความร่วมมือทุกภาคส่วนดูแลบำรุงรักษารถ หมั่นตรวจสอบตามระยะการใช้งานอย่างต่อเนื่อง หากพบปัญหาดังกล่าวให้รีบทำการแก้ไข